མི་སྒེར་གྱི་ཐོབ་ཐང་བརྩི་སྲུང་བྱེད་མིན་གལ་བོ་ཆེ་ཡིན་ནའང་དེ་ནི་གོམ་པ་དང་བོ་མིན།གོམ་པ་དང་བོ་གང་ཞེ་ན།ཅི་ལ་ཐོབ་ཐང་དང་དེ་ཉིད་གལ་ཆེ་བའི་རྒྱུ་མཚན་ཡང་དག་ངེས་ནས་ཡོངས་ཁྱབ་ཁས་ལེན་པ་དེའོ།འདི་དག་ངོས་ཟིན་དགོས་ན་རང་རེའི་སྲོལ་རྒྱུན་རིག་གནས་ལ་གདོང་གཏུགས་ཏེ་ལྡོག་ཕྱོགས་ནས་གོ་བ་ཨེ་ལོན་བྱ་དགོས་པ་འདྲ་སྟེ་ཅི་ཅིའི་ཕྱིར་ན།འགྲོ་མིའི་ལོ་རྒྱུས་ཀྱི་སྤྱི་འགྲོས་ལས་ཐོད་བརྒལ་ཡན་གར་བའི་མི་རིགས་ཆེས་ཆེར་ཉུང་བ་རེད།མི་རིགས་ཚང་མ་ལ་ཐུན་མོང་གི་མཚུངས་ཆོས་ཤིག་ཡོད་དེ་དེ་ནི་ཚོགས་སྤྱིའི་ཁེ་ཕན་ཤུགས་ཀྱིས་གླེང་བ་དེའོ།དེ་ཡང་ཁག་མེད།གནའ་བོའི་སྤྱི་ཚོགས་ཀྱི་ངོ་བོ་དང་དེ་ཉིད་ཡུན་དུ་གནས་དགོས་ན་ཚོགས་སྤྱི་ནི་གཙོ་བོ་ཡིན་པ་སྨོས་མེད་ཡིན་ན་མི་སྒེར་ནི་གླེང་མི་རི་བ་ལོས་ཀྱང་ཡིན།ང་ཚོ་བོད་སྤྱི་ཚོགས་ཀྱང་ལོ་རྒྱུས་ཀྱི་འགྲོ་སྟངས་འདི་ལས་འདའ་མ་ཐུབ་པ་མ་ཟད་རྟོགས་པ་སད་མ་སད་ཀྱི་མཚམས་ན་ད་དུང་ཡོད།མི་ལོ་སྟོང་ཕྲག་འགའ་ལ་གླེང་གླེང་བའི་རིན་ཐང་ལྟ་ཚུལ་གློ་བུར་དུ་འགྱུར་དགོས་ན་དཀའ་མོ་རེད།དེ་ཡང་ཤ་རུས་རྩ་གསུམ་ལ་འཐིམས་པའི་ནད་ཅིག་ཕྱིར་དབྱུང་དགོས་ན་ན་ཟུག་མང་བོ་མྱོང་དགོས་པ་ཁོ་ཐག་ཡིན།དེ་ལྟར།མི་སྒེར་གྱི་ཐོབ་ཐང་གླེང་འོང་དུས་སྐྱ་སེར་མང་བོ་ནས་དགྲ་ལྟར་འཛིན་པ་ནི་སེམས་ཀྱི་ན་ཟུག་ཕྱི་ལ་མངོན་སྟངས་ཤིག་ཡིན།ན་ཟུག་འདི་ནི་དེང་རབས་དཔལ་ཡོན་གྱིས་ཟིན་པའི་མི་རིགས་མང་བོས་མྱངས་ཟིན་པ་ཡིན།ཡང་ན་ན་ཟུག་འདི་མྱོང་མི་འདོད་པ་དང་ན་ཟུག་མི་བཟོད་པའི་མི་རིགས་གང་དང་གང་ནི་ཉམས་ཟིན་པའམ་ཕྱི་སྲོག་ཆད་ནས་ནང་སྲོག་ལ་ཐུག་པ་མངོན་སུམ་མཐོང་ཆོས་རེད།